C 323/92
MT
Il-Ġurnal Uffiċjali tal-Unjoni Ewropea
26.8.2022
4.5.
It-traffikanti tad-drogi huma estremament innovattivi, u b’hekk jibqgħu jivvintaw sustanzi ġodda.
L-identifikazzjoni, id-detezzjoni, id-deskrizzjoni u l-prevenzjoni tat-tfiġġija, it-tixrid u l-użu ta’ dawn is-sustanzi huwa element ieħor tal-mandat tal-EUDA.
L-użu ta’ sustanzi differenti issa huwa mifrux ukoll fl-UE u qed ikollu impatt detrimentali fuq is-saħħa pubblika.
L-EUDA l-ġdida għandha tindirizza d-dipendenzi l-oħra kollha bbażati fuq sustanza fil-każi meta dawn is-sustanzi jittieħdu flimkien ma’ drogi illeċiti.
4.6.
L-użu ta’ drogi u sustanzi illegali jaffettwa lin-nies kollha, minħabba li jġib miegħu r-riskju ta’ dipendenza, li mhux biss tista’ tirrovina s-saħħa ta’ persuna, iżda tista’ wkoll teqred ħajjet il-persuna kollha, għax tinqabad f’ċiklu vizzjuż u ċċentrat fuq id-drogi, li ma jħalli l-ebda spazju għall-ħajja soċjali, il-familja, l-edukazzjoni, ix-xogħol jew xi ħaġa oħra.
Ir-riskju ta’ dipendenza huwa ogħla meta persuna tkun żagħżugħa u inqas esperjenzata u edukata, kif ukoll fil-każ ta’ persuni li huma inattivi u qiegħda.
4.7.
Sabiex jiġi evitat li l-persuni dipendenti jitgħallmu s-sintomi ta’ mard mentali, li l-okkorrenza tagħhom se tkun indikazzjoni għat-terapija bil-mediċini (drogi), għandu jiġi introdott monitoraġġ aktar mill-qrib tal-Internet.
Bħalissa, permezz tal-użu tal-informazzjoni disponibbli fuq l-Internet, huwa possibbli li jinkisbu preskrizzjonijiet għal mediċini użati għat-trattament ta’ xi mard, bħall-ADHD u d-dipressjoni.
Il-possibbiltà li jinkisbu b’mod leġittimu hija bbażata biss fuq l-intervista mal-pazjent u t-testijiet psikoloġiċi, li għalihom kulħadd jista’ faċilment jipprepara bl-użu ta’ informazzjoni disponibbli pubblikament.
4.8.
Għalhekk, minħabba l-għadd dejjem akbar ta’ persuni li jużaw prodotti mediċinali b’sustanzi ta’ dipendenza, jidher ġustifikat li l-kompetenzi tal-EUDA jiddaħħlu fl-ambitu ta’ attivitajiet usa’ relatati mal-finanzjament pubbliku ta’ dan it-tip ta’ prodott mediku.
Il-finanzjament pubbliku ta’ prodotti mediċinali narkotiċi, fi żmien meta kulħadd jista’ jikseb informazzjoni fuq il-midja soċjali dwar kif wieħed jirrispondi għat-testijiet psikoloġiċi biex ikun jista’ jikseb dan it-tip ta’ mediċini, mingħajr miżuri ta’ sorveljanza addizzjonali, se jwassal għall-abbuż ta’ prodotti mediċinali rimborżati (drogi), peress li dan ikun aktar affordabbli milli jinxtraw mingħand traffikant tad-droga.
5.
Kummenti speċifiċi 5.1.
Il-KESE jaqbel mas-sejba (11), ikkonfermata minn kuntatti regolari mal-EMCDDA u l-partijiet interessati tiegħu, li hemm distakk dejjem akbar bejn il-kumplessità tal-fenomenu tad-droga u d-dispożizzjonijiet tal-mandat attwali tal-EMCDDA.
Ir-Regolament fundatur ma jirriflettix ir-realtà attwali tal-fenomenu tad-drogi u mhuwiex allinjat mal-kompiti meħtieġa mill-EUDA biex tindirizza l-isfidi tal-fenomenu tad-droga u t-talbiet mill-partijiet ikkonċernati ewlenin tagħha.
5.2.
Reviżjoni tal-mandat tal-EUDA 5.2.1.
B’konformità mal-Opinjoni preċedenti tiegħu, il-KESE jappoġġja l-isforz fil-ġlieda kontra t-tixrid u l-użu illegali ta’ drogi illeċiti u jinsab lest li jappoġġja kwalunkwe kampanja u azzjoni preventiva għal dak il-għan.
Jinnota b’dispjaċir li r-rakkomandazzjonijiet preċedenti tiegħu biex l-organizzazzjonijiet tas-soċjetà ċivili interessati jiġu involuti mill-qrib fil-ħidma tal-EUDA mhumiex riflessi fil-proposta.
5.2.2.
Il-KESE jenfasizza l-ħtieġa li l-mandat tal-EUDA jiġi estiż, billi tingħata approċċi u għodod aktar kontemporanji u li jħarsu ’l quddiem, u japprova s-seba’ oqsma ġodda kollha ta’ kompetenzi addizzjonali.
Jinnota b’dispjaċir li l-għoti ta’ informazzjoni, il-kampanji ta’ sensibilizzazzjoni, l-azzjonijiet li jgħinu biex jeliminaw id-dipendenza u l-miżuri preventivi ma ġewx artikolati b’mod aktar ċar, u li l-involviment tal-organizzazzjonijiet tas-soċjetà ċivili, bil-valur miżjud tagħhom u s-sinerġiji li joħolqu, mhumiex inklużi fil-proposta.
5.2.3.
Il-kompetenzi tal-EUDA kondiviżi mal-EMA dwar il-preskrizzjoni medika għandhom jiġu estiżi wkoll fir-rigward tat-tfassil tat-taħriġ għat-tobba li jippreskrivu xi kategorija ta’ prodotti mediċinali li huma kklassifikati bħala drogi illeċiti skont il-liġi tal-UE.
5.2.4.
(11)
Il-KESE jipproponi li jiżdiedu xi elementi għal kull wieħed mis-seba’ objettivi speċifiċi, kif ġej:
Evalwazzjoni tal-Kummissjoni Ewropea 2018/2019 skont id-Dokument ta’ Ħidma tal-Persunal tal-KE dwar il-Valutazzjoni tal-Impatt.